Dutton wil boere steeds help ondanks kritiekPeter Dutton. Foto: Facebook Peter Dutton, Australië se minister van binnelandse sake, het gesê hy gaan voort met sy planne om die moontlikheid te ondersoek om humanitêre visums aan wit Suid-Afrikaanse boere beskikbaar te stel ondanks kritiek dat dié pogings van hom rassisties is. ABC News berig Dutton het in ‘n onderhoud met die radiostasie, 2GB, gesê die vlaag kritiek wat hy ontvang het ná sy uitsprake oor die “gruwelike omstandighede” wat Suid-Afrikaanse boere in die gesig staar, “beteken niks vir hom nie”. “Ons kyk na maniere waarop ons mense kan help om na Australië te emigreer as hulle hulself in daardie situasie bevind. Ons is oorval met boodskappe van ondersteuning en verwysings vir spesifieke gevalle. Ek is heeltemal blind vir iemand se velkleur, dit maak geen verskil aan my nie,” het Dutton gesê. “Dit is vir my kommerwekkend dat mense op die oomblik vervolg word – die getal mense in Suid-Afrika wat doodgaan of wreedaardig aangeval word, is ŉ realiteit.” Maroela Media het vroeër berig Lindiwe Sisulu, die Suid-Afrikaanse minister van internasionale betrekkinge en samewerking, het verlede week ŉ diplomatieke démarche aan Adam McCarthy, die Australiese hoë kommissaris in Suid-Afrika, gerig om aan te dring dat Dutton se uitsprake oor grondonteiening teruggetrek word. Die departement het gesê die Suid-Afrikaanse regering neem aanstoot deur Dutton se uitlatings. “Daar is geen rede vir enige regering, enige plek ter wêreld om te vermoed dat enige Suid-Afrikaner in gevaar is van hul eie demokraties-verkose regering nie. Daardie bedreiging bestaan doodgewoon nie,” het Sisulu gesê. Intussen het Richard Di Natale, die leier van die Australiese Greens-party, Dutton as ŉ rassis bestempel. SBS News berig Di Natale het aan verslaggewers in Australië gesê Dutton is “uit en uit ŉ rassis” wat blykbaar “die wit Australië-beleid wil terugbring”. Volgens SBS News het Michael Sukkar, Australië se assistent-tesourier, gesê beskuldigings dat Dutton ŉ rassis is, is “lagwekkend”. Sukkar het daarop gewys dat die Australiese regering reeds mense van Sirië en Irak deur hul humanitêre program gehelp het en dat dit net reg is dat die “vervolgde wit boere” se saak ook oorweeg word. Julie Bishop, Australië se minister van buitelandse sake (Foto: Manuel Elias/United Nations via AP) Julie Bishop, Australië se minister van buitelandse sake, het in reaksie op Dutton se uitsprake gesê daar is geen planne om wit boere prioriteit te gee bo ander humanitêre visum-aansoeke nie. News24 berig intussen dat Julius Malema, leier van die EFF, Woensdag tydens ŉ Menseregtedag-viering in Mpumalanga gesê het “rassiste moet Australië toe gaan as hulle wil”. “Hulle moet net die sleutels van die trekkers los, want ons wil die grond bewerk. Hulle moet die sleutels van die huise los, want ons wil in daardie huise bly. Hulle moet alles los waarmee hulle nie Suid-Afrika toe gekom het nie,” het Malema gesê. Volgens News24 het Malema bygevoeg mense wat na Australië emigreer sal arm wees daar. “Hulle is ryk hier, want hulle buit swart mense uit.” Hy het gesê dié wat na Australië toe emigreer, sal uiteindelik weer “stert tussen die bene” terugkeer Suid-Afrika toe. “Dan sal ons hulle in diens neem, want ons sal die eienaars van hul plase wees.”